b'\n_START_ARTICLE_\nPrecognici\xc3\xb3\n_START_PARAGRAPH_\nLa precognici\xc3\xb3 \xc3\xa9s la capacitat d\'anticipar el futur. Etimol\xc3\xb2gicament prov\xc3\xa9 del llat\xc3\xad, i es refereix a un coneixement ("cognici\xc3\xb3") anterior ("pre") o previ a quelcom no ocorregut. \xc3\x89s una forma de percepci\xc3\xb3 extrasensorial, segons la qual de la informaci\xc3\xb3 extreta dels est\xc3\xadmuls sensorials en el present no se\'n pot deduir el coneixement del futur esdeveniment._NEWLINE_L\'experi\xc3\xa8ncia precognitiva sovint \xc3\xa9s intu\xc3\xaftiva, poc conscient o preconscient, i poques vegades es percep com a coneixement concret i totalment expl\xc3\xadcit. Per aquest motiu, els experiments m\xc3\xa9s reeixits sobre precognici\xc3\xb3 es basen en el registre d\'informaci\xc3\xb3 del sistema nervi\xc3\xb3s aut\xc3\xb2nom, com \xc3\xa9s la respiraci\xc3\xb3, el ritme card\xc3\xadac, la dilataci\xc3\xb3 pupil\xc2\xb7lar, o l\'activitat electrodermal. Tamb\xc3\xa9 s\'ha fet recerca utilitzant la t\xc3\xa8cnica de l\'electroencefalograma.\n_START_SECTION_\nProves cient\xc3\xadfiques\n_START_PARAGRAPH_\nCom en les altres formes de percepci\xc3\xb3 extrasensorial, l\'exist\xc3\xa8ncia de la precognici\xc3\xb3 no \xc3\xa9s acceptada per la comunitat cient\xc3\xadfica, donada la dificultat en la replicabilitat dels experiments dissenyats, aix\xc3\xad com pel desafiament de les principals lleis de la ci\xc3\xa8ncia establerta. En el cas de la precognici\xc3\xb3, es viola el principi de causalitat, segons el qual un efecte no pot ser previ a la seva causa._NEWLINE_En els darrers anys, s\'ha desenvolupat una l\xc3\xadnia de recerca basada en el registre d\'informaci\xc3\xb3 fisiol\xc3\xb2gica. Cal destacar-ne els experiments de Dean Radin i Dick Bierman. Es tracta d\'experiments basats en el registre de la conduct\xc3\xa0ncia de la pell i l\'activitat el\xc3\xa8ctrica del cervell o electroencefalograma. Segons l\'esquema m\xc3\xa9s utilitzat, el subjecte experimental \xc3\xa9s exposat a imatges de diferent intensitat emocional de manera aleat\xc3\xb2ria. Cada imatge provoca en el subjecte una resposta fisiol\xc3\xb2gica corresponent, segons es tracti d\'una imatge neutra, emocionalment positiva o emocionalment negativa. Els autors citats afirmen haver descobert que els subjectes experimentals emeten de manera estad\xc3\xadsticament significativa registres fisiol\xc3\xb2gics anticipatoris, \xc3\xa9s a dir, corresponents a la visualitzaci\xc3\xb3 d\'imatges emocionalment intenses que s\'emetran d\xc3\xa8cimes de segon m\xc3\xa9s tard._NEWLINE_La principal cr\xc3\xadtica de la comunitat cient\xc3\xadfica prov\xc3\xa9 del paradigma experimental de l\'aprenentatge impl\xc3\xadcit, que estudia la capacitat mental d\'aprendre certa informaci\xc3\xb3, com ara patrons repetitius, de manera involunt\xc3\xa0ria i no conscient. Malgrat els intents d\'aleatoritzar l\'aparici\xc3\xb3 d\'imatges de diferent intensitat emocional, els experiments de precognici\xc3\xb3 de Radin i Bierman podrien estar registrant aprenentatge impl\xc3\xadcit de seq\xc3\xbc\xc3\xa8ncies.'